
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos (toliau – Perkančioji organizacija) vykdomo viešojo pirkimo „Lovos skalbiniai, rankšluoščiai ir čiužiniai“, pirkimo ID 9133641 (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra. 
Tarnyba, prevencine tvarka peržiūrėjusi Pirkimo dokumentus, teikia rekomendacijas ir pastebėjimus dėl Pirkimo dokumentuose nustatytų sąlygų.

1. Dėl Pirkimo taikomų pašalinimo pagrindų
Pirkimo sąlygų 4 priedo „Tiekėjų pašalinimo pagrindai ir reikalaujami kvalifikacijos reikalavimai“ Tiekėjų pašalinimo pagrindų lentelės 1 punkte nustatyta, kad „<...> tiekėjo, kuris yra juridinis asmuo, kita organizacija ar jos struktūrinis padalinys, vadovo ar asmens (asmenų), turinčio (turinčių) teisę surašyti ir pasirašyti tiekėjo finansinės apskaitos dokumentus, per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį ar nepanaikintą teistumą.“ Pastebėtina, kad Tarnybos parengtoje Pavyzdinėje pašalinimo pagrindų lentelėje tokia šio punkto formuluotė taikoma supaprastintuose pirkimuose. Tikrinant atitikimą 1 punkte nurodytam pašalinimo pagrindui turėtų būti tikrinamas platesnis subjektų ratas ne tik vadovas ar asmuo (asmenys), turintis (turintys) teisę surašyti ir pasirašyti tiekėjo finansinės apskaitos dokumentus, bet ir kito valdymo ar priežiūros organo nariai. Atsižvelgdama į tai, kas nurodyta, Tarnyba rekomenduoja patikslinti šį punktą.

2. Dėl Sutarties sąlygų.
Pirkimo specialiųjų sąlygų 3 priedo „Prekių viešojo pirkimo-pardavimo sutartis“ 2.4 papunktyje nustatyta, kad „Peržiūros atvejis numatytas Sutarties bendrosios dalies 2.2. punkte ir Sutarties 3 priede „Prekių įkainių perskaičiavimo sąlygos“, tačiau prie Pirkimo dokumentų nėra pridėtas 3 priedas „Prekių įkainių perskaičiavimo sąlygos“. 
Atsižvelgdama į tai, kas nurodyta, Tarnyba rekomenduoja pridėti prie Pirkimo dokumentų ir šį priedą.

3. Dėl tipinių sutarčių sąlygų 
Vadovaujantis Įstatymo 87 straipsnio 1 dalimi Pirkimo sutartys sudaromos taikant Tarnybos patvirtintas tipines pirkimo sutarčių sąlygas, išskyrus atvejus, kai šios sąlygos: 1) nėra taikytinos perkamam objektui arba 2) nėra pritaikomos dėl perkamo objekto ypatumų ir perkančioji organizacija pagrindžia savo sprendimą netaikyti tipinių pirkimo sutarčių sąlygų. Pagrindimas nurodomas šio įstatymo 96 straipsnio 2 dalies 1 punkte nurodytoje ataskaitoje.
Pirkimo sąlygų 3 priede pateikta „Prekių viešojo pirkimo-pardavimo sutartis“ parengta netaikant Tarnybos direktoriaus 2024 m. vasario 8 d. įsakymu Nr. 1S-19 patvirtintų Prekių viešojo pirkimo–pardavimo sutarties tipinių sąlygų (toliau – Sutarties tipinės sąlygos). 
Tarnyba rekomenduoja ateityje vykdomuose pirkimuose naudoti Sutarties tipines sąlygas.


Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su patikslintais Pirkimo dokumentais. Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3  ir 4  dalių nuostatomis.


